Dvadsaťjedenročný krídelník elitnej formácie Nitry dostáva krídla. Tréner Jiří Kučera mu necháva na ľade veľa priestoru, druhý Čaládiho hetrik v sezóne potvrdzuje sľubnú perspektívu mladíka s inštinktom gólového zabijaka. "Trenčín je silný súper, radosť z hetriku je preto dvojnásobná," tešil sa Erik bezprostredne po svojom veľkom zápase. Prsty mal pritom vo všetkých piatich góloch Nitry - tri sám dal, na ďalšie dva prihrával, do kanadského bodovania si tak pripísal päť čiarok, v rámci klubového rebríčka produktivity poskočil už na tretie miesto. Na ľad padali po Čaládiho treťom góle z hľadiska čapice, jedna bola dokonca mikulášska. "Spontánna reakcia divákov ma potešila, ani som v prvom momente nevedel, či mám s nimi niečo urobiť, u nás je predsa len oslava hetriku iná ako v NHL. Puk som si ale na pamiatku neodložil, bál by som sa, že už nepríde ďalší a ja chcem strieľať góly," stále Erik "predýchaval" radosť z vydareného zápasu. "Všetko snaženie smerujeme k tomu, aby sme sa dostali do play off, proti Trenčínu sme potrebovali vyhrať," dodal Čaládi na margo veľmi dôležitej výhry svojho mužstva. Prvé dva góly strelil Erik do brány, za ktorou sedávajú jeho rodičia. Najväčší fanúšikovia boli v nedeľu právom pyšní na syna.